b'\n_START_ARTICLE_\nKindu\n_START_SECTION_\nKasaysayan\n_START_PARAGRAPH_\nAng Kindu ay isang mahalagang sentro ng kalakalang garing, ginto at alipin noong ika-19 na dantaon. Mula mga 1860 nakabase rito ang mga mangangalakal na Arabo-Swahili at nagdala ng mga karabana sa katihan patungong Zanzibar._NEWLINE_Dumating si Henry Morton Stanley sa "kapansin-pansin na bayang" ito noong ika-5 ng Disyembre 1876. Inilarawan niya ito bilang "napakahaba" na may "malapad na kalye, tatlumpung talampakan ang lapad at dalawang milya ang haba," at "sa likod ng nayon ay mga taniman ng saging at palma."_NEWLINE_Noong 1961, sa panahon ng Krisis sa Congo, naganap ang kalupitang Kindu sa lungsod. Noong pamumuno ni Mobutu Sese Seko, ang Kindu ay dating kabisera ng sub-rehiyong Nord-Kivu ng rehiyong Kivu.\n_START_SECTION_\nHeograpiya\n_START_PARAGRAPH_\nMatatagpuan ang Kindu sa koordinatong 2\xc2\xb057\xe2\x80\xb2S, 25\xc2\xb055\xe2\x80\xb2E, sa taas na 1500\xc2\xa0talampakan (450 metro) sa ibabaw ng lebel ng dagat.\n_START_SECTION_\nDemograpiya\n_START_PARAGRAPH_\nTinatayang nasa pagitan ng 140,000 at 200,000 katao ang populasyon ng Kindu. Tulad ng nalalabing bahagi ng Congo, karamihan sa mamamayan ng lungsod ay sumusunod sa mga sektang Kristiyano. Mababa sa kalahati ng populasyon ay Katoliko. Bahagyang mababa pa sa 10% ng populasyon ay mga Anglikano at mayroon ding isang maliit na komunidad ng mga Muslim ang lungsod.\n_START_SECTION_\nEkonomiya\n_START_PARAGRAPH_\nAng pangunahing gawaing pang-ekonomiya sa lalawigan ay pagmimina. Minimina sa labas ng Kindu ang mga diyamante, tanso, ginto at kobalto. Mayroon din isang pamilihan at mga tindahan sa lungsod.\n_START_SECTION_\nTransportasyon\n_START_PARAGRAPH_\nPinaglilingkuran ng Paliparan ng Kindu ang lungsod. Karamihan sa mga kalakal na dumadating sa Lindu ay mula sa Goma, Bukavu at Kinshasa sa pamamagitan ng himpapawid._NEWLINE_Pinaglilingkuran din ito ng Daambakal ng Congo na nag-uugnay ng lungsod sa Lubumbashi at iba pang mga lungsod._NEWLINE_Ang pantalan ng lungsod ay matatagpuan sa kanlurang pampang ng Ilog Lualaba._NEWLINE_Karaniwang nasa hindi maayos na kalagayan ang mga daanan sa lalawigan.\n_START_SECTION_\nEdukasyon\n_START_PARAGRAPH_\nMay mga primera at sekundaryang institusyong pang-edukasyon ang lungsod. Matatagpuan dito ang Unibersidad ng Kindu.'